กองทุนขายกันเพลิน
เมื่อวานนี้นักลงทุนสถาบัน (น่าจะเป็นกองทุน) ขายสุทธิออกมาอีก 3,354 ล้านบาท
17 ก.ค. 2562

ลูบคมตลาดทุน : ธนะชัย ณ นคร
เมื่อวานนี้นักลงทุนสถาบัน (น่าจะเป็นกองทุน) ขายสุทธิออกมาอีก 3,354 ล้านบาท
และจากต้นปี มาถึงเมื่อวานนี้ (17 ก.ค.)
กองทุนขายหุ้นออกมาโดยตลอด ส่งผลให้เหลือซื้อสุทธิเพียง 2,851 ล้านบาท
นี่หากวันนี้กลุ่มนักลงทุนสถาบันยังขายหุ้นออกมาอีก หรือสักราว ๆ  2,800-3,000 ล้านบาท จะทำให้สถานะของนักลงทุนสถาบัน กลับมาเป็นขายสุทธิเลยล่ะ
กองทุนค่อย ๆ เริ่มทยอยขายหุ้นออกมาตั้งแต่ช่วงดัชนีไต่ระดับมาจาก 1,600 จุด
กระทั่งเลยมาผ่าน 1,700 จุด และบริเวณ 1,730 – 1,740 จุด ขายออกมาหนักมาก ขายกันแบบสนุกสนานกันเลย
จะว่าไปแล้วกองทุนที่ขายหุ้นออกมาแบบนี้ก็ไม่ได้ผิด
เพราะตลาดหุ้นคล้าย ๆ  zero sum game ที่มีผู้แพ้ (ไม่ใช่ว่าแพ้ตลอดไป)  และผู้ชนะ (ไม่ใช่ว่าชนะตลอดไป)
กองทุนแต่ละกองทุนจะมีเป้าหมายการขายหุ้นไว้
เช่น หากลงทุนในหุ้น  A และมีกำไรตามเป้าหมายแล้ว ก็จะขายหุ้นออกมา
หรือเมื่อลงทุนในหุ้น A แล้วหุ้นตัวนั้น ๆ ราคาใกล้เต็มมูลค่า หรือเต็มมูลค่าแล้ว ก็จะต้องขายหุ้นตัวนั้น ๆ ออกมาเช่นกัน
นี่ยังไม่รวมพวกกองทุนประเภททาร์เก็ตฟันด์ ที่บริหารกองทุนจนผลตอบแทนเข้าเป้าตามเวลาที่กำหนดไว้ หรือบางกองทุนทำได้ก่อนที่กำหนดไว้อีก
หุ้นหลายตัวที่กองทุนทิ้ง หรือขายออกมา
หากพวกเขามองว่า หุ้นตัวนั้น ๆ มีพื้นฐานดี และราคาเริ่มที่จะลงมาต่ำ
กองทุนก็จะหวนกลับเข้าไปซื้อหุ้นตัวนั้น ๆ อีกครั้ง
วนเวียนกันไปแบบนี้
ผ่านมาถึงตอนนี้ยังไม่มีใครตอบได้ว่า กองทุนจะหยุดขายเมื่อไหร่
แต่อย่าลืมว่ากลุ่มนักลงทุนประเภทกองทุนนั้นมีการซื้อสุทธิหุ้นไทยมาต่อเนื่อง และน่าจะมีเงินซื้อสะสมอยู่นับแสนล้านบาทหรืออาจถึงนับล้านล้านบาท
เช่น ในปี 2560 นักลงทุนสถาบันซื้อ 1.03 แสนล้านบาท
ปี 2561 ซื้อสุทธิ 1.84 แสนล้านบาท
นี่ยังดีว่ากลุ่มนักลงทุนต่างชาติเริ่มกลับเข้ามาซื้อหุ้นไทย
และทำให้ดัชนีตลาดหุ้นไทยไม่ได้ปรับลง หรือรูดร่วงหนักอะไรมากมาย
เชื่อว่าหุ้นที่กองทุนขายออกมา และต่างชาติเข้ามาเก็บนั้น ก็อยู่ในกลุ่ม SET50 หรือ SET100 ครับ
หรืออาจจะมีหุ้นในกลุ่ม SET HD บ้าง ที่มีอัตราการจ่ายเงินปันผลน่าสนใจ
จากต้นปี ต่างชาติซื้อสุทธิแล้ว 58,974 ล้านบาท
และมีการคาดหมายว่าจนถึงสิ้นปีนี้ ต่างชาติน่าจะมียอดซื้อสุทธิถึง 1 แสนล้านบาท
นักวิเคราะห์หลายคนเชื่อว่า ตลาดหุ้นไทยปรับลงรอบนี้ น่าจะเป็นแบบ “ซึม ๆ” ครับ หรือจะไม่ร่วงลงแรงแบบ 30-40 จุดอะไรแบบนั้น
เมื่อวานนี้ที่ดัชนีปิดลง 9.13 จุด มาที่ 1,718.85 จุด
เป็นการลง 3 วันทำการติดต่อกันแล้วรวมกว่า 21.6 จุด
เชิงสัญญาณทางเทคนิคเหมือนว่าจะ oversold หรือมีการขายหุ้นมากเกินไป
และน่าจะเริ่มเห็นการดีดกลับ (ทางเทคนิค) บ้าง
แต่ยังไม่น่าจะปรับขึ้นแบบรอบใหญ่ ๆ เพราะปัจจัยบวกที่จะเข้ามาหนุนตอนนี้ แทบไม่มีเอาซะเลย
อย่างสงครามการค้าสหรัฐฯ จีน เริ่มกลับมาไม่แน่อีกครั้ง
มาตรการสกัดเงินร้อน (เพื่อป้องกันบาทแข็งค่าเร็วเกินไป) ของ ธปท. พอจะมีผลกระทบต่อแรงซื้อของต่างชาติบ้าง
และแม้ว่ารอบนี้จะอาจจะยังดูเบา ๆ
ทว่า ธปท.บอกว่า หากยังสกัดไม่อยู่
ธปท. อาจจำเป็นจะเพิ่มความเข้มงวดขึ้นอีก
และจะเป็นปัจจัยที่กดดันตลาดหุ้นได้ เพราะนักลงทุนเองยังหวั่น ๆ กับสิ่งที่เคยเกิดขึ้นในอดีต